
T. JAČIAUSKAS. Jo Ekscelencija Lietuvos Respublikos Prezidentas Gitanas Nausėda. 
Gerbiamieji, Lietuvos Respublikos himnas. 

Nuskambėjus trimito garsui, giedama „Tautiška giesmė“ su Nacionalinės Mikalojaus Konstantino Čiurlionio menų mokyklos choru, diriguojamu Romualdo Gražinio.

Gerbiamieji, pradedame iškilmingą minėjimą, skirtą Lietuvos laisvės gynėjų dienai, ir Laisvės premijos įteikimo ceremoniją. 
Šiandien, kaip ir kasmet, čia, Kovo 11-osios Akto salėje, dar ir dar kartą paliudyti Laisvę, pagerbti Sausio 13-osios didvyrius susirinko žuvusiųjų artimieji, kovotojai už Lietuvos laisvę, nepriklausomybės gynėjai, Lietuvos Respublikos vadovai, Seimo nariai, Lietuvos Nepriklausomybės Akto signatarai, Ekscelencijos diplomatai, kiti garbūs svečiai. 
Kai Europoje vyksta karas, kai dėl savo šalies ir viso pasaulio laisvės žūsta tūkstančiai ukrainiečių, mes kaip niekada aiškiai suprantame, kokia laisvė trapi ir kokia brangi. Saugokime ją. 
Kalbės Lietuvos Respublikos Seimo Pirmininkas Saulius Skvernelis. (Plojimai) 

Lietuvos Respublikos Seimo Pirmininko Sauliaus Skvernelio kalba

S. SKVERNELIS. Jūsų Ekscelencija Respublikos Prezidente Gitanai Nausėda, Jūsų Ekscelencija Atkuriamojo Seimo-Aukščiausiosios Tarybos Pirmininke Vytautai Landsbergi, Prezidente Dalia Grybauskaite, Ministre Pirmininke Gintai Paluckai, Ekscelencijos ambasadoriai, kolegos Seimo nariai, Nepriklausomybės Akto signatarai, laisvės gynėjai, žuvusiųjų artimieji, visi susirinkusieji. 
Esame simbolinėje vietoje – Seime, Kovo 11-osios salėje, kurioje vyko Lietuvos istoriją keičiantys įvykiai, liudijantys, kokia trapi yra mūsų laisvė ir kokia galinga jėga yra mūsų vienybė. Šiandien, pagerbdami Sausio 13-osios aukų atminimą, net ir po 34 metų vis dar jautriai vertiname 1991-ųjų sausio įvykius, prisimename bendrumo jausmą, suvokiame tikrąją iškovotos laisvės kainą. Tai, kas jau spėjo nugulti į istorijos vadovėlius ir jaunajai kartai yra žinoma tik iš istorijos liudininkų pasakojimų, o laisvė ir nepriklausomybė atrodo, kaip savaime priklausanti duotybė, šiandien vėl apgaubiama nepaprasto trapumo skraiste, matant mūsų pašonėje, Ukrainoje, vykstantį brutalų karą. Besitęsiantis karas yra tiesmukas priminimas mums visiems, kad grėsmė niekur nedingo, o laisvė reikalauja nuolatinių pastangų. 
Mūsų laisvės kelias nebuvo nei trumpas, nei tiesus, tačiau mes jį pradėjome vieningai, nes aiškiai suvokėme, kad neįmanoma egzistuoti su okupantu. 1991 m. sausio 13 d. tūkstantinės beginklės minios, ištisas paras stovėjusios petys petin, dėka gavome pačią brangiausią dovaną – esame laisva tauta, galime drąsiai kurti ateities planus, turėti savo nuomonę ir gyventi pagal savo taisykles. Tąkart pasiuntėme visam pasauliui labai aiškią ir drąsią žinutę: mes norime būti laisvi ir esame pasiruošę ginti savo laisvę. Tą žinutę siuntė vyrai, moterys, jaunuoliai ir net vaikai, suformuodami gyvą sieną nuo agresoriaus siųstų tankų. Sausio 13-ąją paaiškėjo, kokia stipri yra mūsų kovotojų dvasia. Kad ir kiek metų čia stovėdami savo laisvės gynėjams tartume ačiū už istorinę laisvės sargybą, to niekada nebus gana. Tai, ką jie padarė savo vienybe, drąsa ir pasiaukojimu, nepaisydami šalia švilpiančių kulkų, yra mūsų šiandieninės demokratinės valstybės pamatas. Šią gautą dovaną turime branginti ir šiandien, ir ateinančius dešimtmečius – visuomet. 
Turime įprasminti savo tautos pasiekimą, todėl prieš kitąmet pasitikdami 35-ąsias Sausio 13-osios metines, manau, turime priimti principinį sprendimą ir Sausio 13-ąją pagaliau įtraukti į Valstybinių švenčių sąrašą šalia Vasario 16-osios ir Kovo 11-osios. (Plojimai) Ši data turi būti tarp svarbiausių modernios Lietuvos istorijos datų, liudijančių apie mūsų tautos valstybingumo gynybą. Sausio 13-oji žymi mūsų šalies istorinį laimėjimą prieš sistemą. Laisvės gynėjų dieną paskelbę šventine diena, galėtume aktyviau įtraukti jaunąją visuomenę į gyvą atmintį puoselėjančias akcijas ir minėjimus, taip pat, šiai datai suteikdami kuo didesnę istorinės dienos svarbą tol, kol dar turime galimybę, leistume visuomenei išgirsti gyvus tų istorinių akimirkų liudytojų prisiminimus.
Taip pat noriu pasinaudoti proga ir pristatyti iniciatyvą, kuria, kitais metais minėdami jubiliejinę 35-ųjų metų Laisvės gynėjų dieną, norime pagerbti visus tomis sausio dienomis prie parlamento, Lietuvos radijo ir televizijos pastato, prie Televizijos bokšto budėjusius žmones. Gyvą barikadą sudarė dešimtys tūkstančių patriotiškai nusiteikusių Lietuvos žmonių, kurie čia suvažiavo iš visų Lietuvos regionų. Tie žmonės buvo nematomo fronto kariai, kurių niekas neregistravo, nefiksavo. Didžioji dalis žmonių, kurie buvo čia, net ir praėjus daugiau kaip trims dešimtmečiams taip ir liko nežinomi nepriklausomybės gynėjai. Turime įprasminti šitą savo tautos žygdarbį. Todėl labai kviečiu visus, kurie pažįsta ir žino apie žmones, 1991 metais dalyvavusius lemtinguose Sausio 13-osios įvykiuose, pranešti apie juos ar, jeigu yra galimybė, pakviesti juos kitais metais vėl susirinkti čia, Vilniuje, Nepriklausomybės aikštėje, vėl susitikti ir bent iš dalies pakartoti tą istorinį momentą, prisimenantį ir primenantį, kaip mūsų vienybė, drąsa, pasiaukojimas ir nenumaldomas laisvės troškimas leido išsaugoti savo Tėvynės laisvę. Turime žinoti apie savo didvyrius ir padėkoti jiems, pasakyti tiesiog nuoširdų ačiū. Negalime pamiršti, kad už kiekvienos mūsų pergalės einant laisvės keliu, už kiekvieno mūsų šalies pasiekimo, už mūsų vertybių skleidimo ir valstybingumo vėliavnešių slypi ne kas kitas, kaip Lietuvos žmonės, laisvės gynėjai, Nepriklausomybės Akto signatarai, pasaulio lietuviai, mokytojai, pareigūnai, vairuotojai – visi, kurių širdyse rusena meilė Tėvynei. Sveikinu visus su Laisvės gynėjų diena. (Plojimai) 
T. JAČIAUSKAS. Pagerbkime žuvusius Lietuvos laisvės gynėjus, jų vardus prisimindami savo maldose, kalbėdami „Tėve mūsų“, giedodami „Tėvyne mūsų“. (Minėjimo dalyviai atsistoja)

Nuskambėjus trimito garsui, Nacionalinės Mikalojaus Konstantino Čiurlionio menų mokyklos chorui atliekant kompozitoriaus Vaclovo Augustino kūrinį „Tėvyne mūsų“, rodomas Sausio 13-osios aukų portretų koliažas.

Ačiū. Ačiū Lietuvos didvyriams. Ačiū mūsų Nepriklausomybės gynėjams. Vienas iš jų – Aukščiausiosios Tarybos Apsaugos skyriaus pareigūnas, atsargos pulkininkas Saulius Guzevičius. 

Aukščiausiosios Tarybos Apsaugos skyriaus pareigūno, atsargos pulkininko, Nepriklausomybės gynėjo Sauliaus Guzevičiaus kalba

S. GUZEVIČIUS. Laba diena, Jūsų Ekscelencijos valstybės vadovai, gerbiami žuvusiųjų už laisvę artimieji, garbingi svečiai, bendražygiai! Manęs paprašė pasidalinti prisiminimais apie 1991 metų sausio mėnesio sovietų agresiją, paprašė prisiminti savanorius, tą pakilusią bangą, paprašė prisiminti laisvės gynėjus, tų laikų bendražygius, tačiau aš galvoju, jei kalbėtume apie laisvės gynėjus, matyt, reikėtų pradėti kaip minimum nuo 1236 metų Saulės mūšio. Aišku, tai buvo labai seniai, todėl detales mes tikriausiai ne visas žinosime ir neturėsime laiko čia įvardinti, tačiau grįžtant į 1991 metus reikėtų paminėti 1990-uosius, nes iš tikrųjų ta savanorių banga atėjo iš karto po to, kai pasidarė aišku, kad Kovo 11-osios Akto ryžtingus sprendimus reikės apginti fiziškai – jėga ir Lietuvai vėl reikia savanorių, kaip jų reikėjo visais laikais nuo seniausių laikų, leičių viduramžių, iki dabartinių, 1990 metų. 
Tiesą pasakius, ta visa mūsų, tuometinių gynėjų, banga pakilo būtent prisimenant – ir motyvuojantis – visų laikų protėvių kovas, protėvių žygius. Lietuviams teko kariauti labai daug, dažniausiai mažesnėmis pajėgomis negu priešininko. Dažniausiai pavykdavo laimėti, bet buvo ir juodų istorijos etapų, išdavysčių, neteisingų sprendimų. Per daugiau kaip tūkstantį metų savo istorijos mes buvome du kartus okupuoti, du kartus okupuoti Rusijos, praradome valstybingumą ir jį reikėjo vėl iš naujo atkovoti. 
1793 metais tas sprendimas priimti priešiškas carines pajėgas kaip draugingas ir joms talkininkauti – tauta su tuo nesutiko. Į tai buvo atsakyta trimis kruvinais sukilimais. Nepavyko tada pasiekti rezultato, tačiau ant tos sukilimų bangos, aš manau, kaip tik 1918 metų savanoriai atsistojo ir įvykdė savo užduotį ir pareigą. 
Kita okupacija 1940 metais. Vėl toks pats sprendimas, vėl įsakyta kariuomenei nesipriešinti ir priimti Sovietų Sąjungos pajėgas kaip draugingas. Tauta vėl su tuo nesutinka ir atsako iš pradžių Birželio sukilimu 1945 metais ir paskui karu po karo nuo 1944 iki 1953 – beveik dešimt metų. Rezultatų vėl nepavyksta pasiekti, tačiau ant šių sukrautų aukų būtent 1990 metų savanorių banga ir vėl pakyla. 
Šiandien tos grėsmės niekur nedingo ir mes gyvename hibridinio karo sąlygomis. Tai mes girdime iš žvalgybos institucijų, tai mes girdime iš šalies vadovų ir patys tai matome, kiekvieną dieną susiduriame. Vienas iš penkių hibridinių elementų, ko gero, vienas iš pavojingiausių, yra informacinis karas. Tai yra istorijos perrašymas, faktų suklastojimas, kas veda prie teritorinių pretenzijų ir klausimų, ką mes girdime per „Zapad“ pratybas, kai jos vyksta kiekvieną kartą, dėl Vilniaus krašto ir dėl Klaipėdos taip pat, ir tai neramina. 
Deja, manau, mano kolegos, kad deramo atsako ginant savo istoriją mums kol kas nepavyko sugeneruoti. Mes kartais girdime net iš tų žmonių, kurie turėtų mūsų istoriją ginti ir užbrėžti labai aiškias linijas, tai būtent iš istorikų, abejonių dėl valstybės kūrėjų, dėl valstybės ir tautos, kuri sukūrė šią šalį. Tai neramina, nes kartais net duodama tribūna per nacionalinį transliuotoją tokioms abejonėms. Jeigu mes panagrinėsime informacinio karo tikslus, tai pirmas tikslas yra sukelti abejonių dėl mūsų valstybingumo, mūsų valstybės sukūrimo, tautos, kuri sukūrė šią valstybę, pamatų. Tai neramina ir, manau, tai turėtų būti užkardyta.
Baigdamas pasisakymą noriu prisiminti mūsų kaimyno, lenkų intelektualo pono Adamo Michniko pasisakymą čia, šioje salėje, taip pat ta pačia Sausio 13-osios proga. Jis pasakojo tokią istoriją, kad kalbasi du Abiejų Tautų Respublikos bajorai. Vienas dalyvavęs sukilime, kitas – ne, vienas sulaikytas ir ištremtas, jau grįžęs iš tremties, kitas visą laiką pasilikęs čia. Likęs čia bajoras klausia savo draugo, sako: jūs pakilote kovoti, daug žūčių, tremčių, netekčių, ar vertėjo? Ir bajoras, kuris kovojo, atsako: taip, iš tiesų, mes nepasiekėme tikslo, labai daug žmonių žuvo, buvo ištremta, griuvo šeimos, ištisos giminės, aš nežinau, ar vertėjo, bet – reikėjo. 
Aš manau, būtent ant šitos valios, šitų sudėtų aukų nuo viduramžių iki sukilėlių karo, po karo žaliukų, pakilo ta 1990 metų savanorių banga. Ir, manau, jeigu reikės, pakils vėl. 
Didžiausia garbė žuvusiesiems už laisvę. Didžiausi linkėjimai ir tvirtybės tiems, kurie dabar stovi rikiuotėje. (Plojimai) 
T. JAČIAUSKAS. O dabar žodį tarti kviečiame Lietuvos laisvės metraštininką, fotografą, Vytauto Didžiojo universiteto profesorių Romualdą Požerskį. (Plojimai) 

Fotografo, įamžinusio sovietų agresijos ir laisvės gynėjų akimirkas, Vytauto Didžiojo universiteto profesoriaus Romualdo Požerskio kalba

R. POŽERSKIS. Gerbiami iškilmingo minėjimo dalyviai, gerbiami Laisvės gynėjai ir jų giminaičiai. Aš išties jaudinuosi čia kalbėdamas, ir jaudinuosi turbūt dvigubai, pamatęs šitą salę ir prisiminęs, kad čia praleidau tris paras Sausio 13-osios naktį ir dar kitas tris paras. 1991 metų sausį aš Kaune žiūrėjau per televiziją, kai buvo užgrobta Radijo ir televizijos redakcija. Nuėjau į kambarį, susidėjau savo fotoaparatus, objektyvus, suskaičiavau fotojuosteles ir pasijutau kaip karys, kuris ruošia ginklus, šovinius būsimam neišvengiamam mūšiui. Namuose palikau verkiančią žmoną, miegančius vaikus ir išvažiavau į Vilnių. 
Manęs pro pagrindines duris neįleido, sakė: jaunuoli, čia tau per daug pavojinga, nes visi spaudos atstovai yra gražiuoju išprašyti. Tada nuėjau į kitą pastato pusę, ten į tualeto langą pabarškinau, mane įleido ir taip aš čia buvau tris paras. Čia sutikau tik vieną kolegą – Vilių Jasinevičių. Mes su juo ir fiksavome, kas čia vyksta. 
Šioje salėje signatarai sėdėjo apsisiautę paltais ir klausėsi radijo stočių. Atrodė, kad signatarai negali daryti įtakos tolesniems įvykiams. Kai paskelbė pranešimą, kad prie Televizijos bokšto yra daug žuvusių ir sužeistų, salėje padvelkė dar didesniu šalčiu ir neviltimi. Apsaugos tarnyba informavo, kad, prasidėjus šturmui, visiems reikės daužti vitražinius langus ir lipti į vidinį kiemelį, o salė bus apipilta benzinu ir padegta. 
Parlamentarams išdalino dujokaukes, jie jas matavosi. Atrodė, vilties neliko… Lydimas apsaugininkų ir vilkintis neperšaunamą liemenę, į salę atėjo Aukščiausiosios Tarybos Pirmininkas Vytautas Landsbergis ir pranešė, kad nesėkmingai bando prisiskambinti Michailui Gorbačiovui. Aš tada užfiksavau ikoninę fotografiją: profesorius Vytautas Landsbergis ryžtinai žiūri, penki apsaugininkai jį saugo. Pats profesorius yra pasakęs, kad tai istorinė fotografija, tai istorinė naktis, kada buvo sprendžiamas ne tik Lietuvos, Sovietų Sąjungos, bet ir Rytų bloko likimas. 
Su Viliumi Jasinevičiumi mes išėjome, nuvažiavome į morgą. Fotografavau ten dar gulinčius ir ant žemės, ir gultuose ką tik atvežtus kūnus, kūnus jaunų žmonių, kurie buvo nušauti prie Televizijos bokšto. Fotografavau kulkas, sudraskytus veidus, ir tos fotografijos, dokumentai yra Sausio 13-osios byloje. Vakare žiūrėjau televizijos laidą „Vremia“, čia mes galėjome žiūrėti televiziją. „Laikas“ – tokia programa, kur buvo įžūliai meluojama, kad fašistinė Lietuvos valdžia parodė žuvusių autokatastrofoje žmonių kūnus ir pasakė, kad čia yra OMONʼo aukos, arba tarybinių kareivių aukos. Tai yra melagystė. 
Grįžęs į Aukščiausiąją Tarybą, aš užlipau į priešais esantį pastatą. Labai lėtai brėško, buvo tamsu ir vėjas atginė tamsius debesis. Pradėjo snigti. Užėjus pūgai, minia, žiedu apsupusi Aukščiausiąją Tarybą, slėpėsi po lietsargiais. Žmonių minia bangavo, grėsmingai šaukė kaip sužeistas žvėris: „Laisvė!“, „Lietuva!“. Tai nebuvo džiaugsmo balsai – tai buvo skausmingi, ryžtingi balsai. Ir aš suvokiau, kad tie jaunuoliai, kurie buvo čia, viduje, su Molotovo kokteiliais, kad tie tūkstančiai žmonių, kurie buvo Lietuvos miestuose ir miesteliuose, kad jų rankose yra Lietuvos likimas, nuo jų ryžto, nuo jų pasiryžimo spręsis Lietuvos likimas, kaip bus, ar Lietuva bus laisva. Prie manęs priėjęs vyriškis sakė: „Čia ilgai neužsibūk, nes čia yra pavojinga.“ Tik vėliau suvokiau jo žodžius.
Žymus prancūzų fotografas yra pasakęs, kad fotografas yra ir medžiotojas, ir kartu auka. Anri Kartjė-Bresonas, jis kartu su trimis kolegomis įkūrė „Magnum Photos“ 1947 metais. Trys jo kolegos žuvo, jis tik vienas vienintelis liko gyvas.
Man labai gaila, kad dar nepagerbti, neįvertinti Lietuvos fotografai, kurie Sausio 13-ąją dirbo prie Lietuvos bokšto, kai zvimbė kulkos ir šaudė tankų patrankos, o jie, rizikuodami gyvybe, fiksavo istoriją.
Sugrįžęs į Aukščiausiąją Tarybą, aš fotografavau gynėjus, šiuose krėsluose sėdinčius parlamentarus, signatarus, kunigus, kurie pro atvirą langą aukojo mišias. Siaubinga baimė sukaustydavo, kai per garsiakalbius pranešdavo apie atvažiuojančią sovietų karinę koloną. Kunigai pašventindavo prie langų budinčius ir pasiruošusius žūti gynėjus. Kartais į šią salę grįždavau ir ten, viršutinėje eilėje, aš miegodavau. Tai buvo mano trijų parų gyvenimas šitoje salėje.
Kai grįžau į Kauną, atspausdinau fotografijas. Per traukinio keleivius perdaviau fotografijas vokiečių žurnalistams į Maskvą, ir po savaitės tos fotografijos buvo atspausdintos labai garsiame vokiečių žurnale „Stern“. Vėliau jos buvo spausdintos Anglijoje, Šveicarijoje, JAV ir kitur. 1991 metų Sausio fotografijos ligi šiol tebekeliauja po pasaulį ir yra vizualinis Lietuvos fotografijos dokumentas.
Brangieji, mes visi esame Lietuvos istorija. Ačiū. (Plojimai) 
T. JAČIAUSKAS. Dėkojame gerbiamam Romualdui Požerskiui. O dabar dar keli vaizdo liudijimai…

Rodomas vaizdo pasakojimas „Liudijimai“. Liudija Aukščiausiosios Tarybos gynėjas Kasparas Genzbigelis, prie Spaudos rūmų Vilniuje sužeistas Vytas Lukšys, Sausio 13-osios naktį prie Vilniaus televizijos bokšto plikomis rankomis prieš tanką stojęs Vytautas Pečiukonis, budėjęs prie Lietuvos radijo ir televizijos pastato ir nuo sprogstamojo paketo sunkiai sužalotas Kęstutis Bredelis.

Savo liudijimais pasidalinti kviečiame garbės atsargos vyriausiąjį komisarą, buvusį Lietuvos Policijos departamento Respublikinės policijos vyriausiąjį komisarą, Lietuvos Respublikos Seimo gynybos štabo narį Liutaurą Vasiliauską.

Garbės atsargos vyriausiojo komisaro, buvusio Lietuvos policijos departamento Respublikinės policijos vyriausiojo komisaro, 1991 metais įkurto Gynybos štabo nario Liutauro Vasiliausko kalba

L. VASILIAUSKAS. Lietuvos Respublikos piliečiai ir minėjimo svečiai! Kalendoriaus lape – pilka, kaip žiemos dangus data su įrašu: „Laisvės gynėjų diena.“ Tik atmintina, kaip dešimtys kitų… Gal žinote reikšmingesnę, didvyrių krauju apšlakstytą datą Nepriklausomybės gynimo sagoje? Sakote, per daug valstybinių švenčių? Toliau apsimestinai švęskime Gegužės 1-osios laisvadienį, kapstydamiesi savo daržuose… Pakelkime akis! Gal pagaliau pakaks politinės valios paskelbti Sausio 13-ąją valstybine švente.
Nepriimtina, kad kai kurie memuarų autoriai siekia iškelti asmeninius nuopelnus aukščiau kitų. Kovota ne tik Vilniuje prie Televizijos bokšto, televizijos pastato ar parlamento. Kovojo visa Lietuva. Ir ne vien Sausio 13-ąją. Todėl gerbtini yra visi. Pasidžiaukime bendru indėliu į Nepriklausomybės gynybą! Garbės pakaks visiems, juk nugalėtojas tik vienas – Lietuvos Tauta!
Sausio įvykius pasitikome reformuodami tarybinę miliciją į Lietuvos policiją. Neturėjome privilegijos būti nauja balto lapo institucija. Į Nepriklausomybę milicija atėjo paženklinta gūdaus sovietmečio stigmų. 1990 metais laisvės siekiančios tautos pusėn stoję vidaus reikalų pareigūnai kartu su Krašto apsaugos departamentu, Savanoriškąja krašto apsaugos tarnyba (SKAT), šauliais, savanoriais, žaliaraiščiais tapo vienu iš atkurtos šalies valstybingumo garantų. Vėlesni įvykiai parodė, kaip apdairiai tuomet pasielgė valstybės vadovai, pasitikėję vidaus reikalų sistema. Tuomet ir atsirado toks posakis: pasitikėti nepasitikint.
Atgimstanti Tėvynė neturėjo kitos legaliai ginkluotos, profesionalios struktūros, tik 9 tūkst. milicijos pareigūnų, iš jų 97 % pasipuošė Vyčio kokardomis ir prisiekė tarnauti Lietuvai. Tik jie ekonominės suirutės, galvą keliančio organizuoto nusikalstamumo, kitų grėsmių sąlygomis galėjo valstybėje užtikrinti viešąją tvarką ir nusikalstamumo kontrolę. Banguojant mitingų jūrai, įstrigo atmintin patriotiškai nusiteikusių mitinguotojų požiūris į mūsų raginimus nepasiduoti provokacijoms, neduoti dingsties smurto protrūkiams. Žmonės mumis pasitikėjo. 
Sausio įvykių išvakarėse Maskvos emisarai grasinimais bandė priversti kolaboruoti vietos miliciją su okupantų kariškiais sprendžiant teisėtvarkos klausimus. Jiems nepavyko. Tauta ir mes, jos dalis – pareigūnai, pažadinti šalies Atgimimo, tvirtai pasiryžome eiti taip lauktu laisvės keliu.
Santvarkos pasikeitimo metu kiekvieno asmens gyvenime iškyla egzistenciniai klausimai: kas aš, kokį kelią pasirenku, kokias vertybes išpažįstu? Dabar paprasta, o tuomet pareigūnui, didelę gyvenimo dalį pumpuotam sovietinėmis dogmomis, apsispręsti reikėjo valios. Jei nepasisektų, mes ir šeimos nariai būtume represuoti kaip priesaiką sulaužę išdavikai. Kaip svarbu jėgos struktūrų pareigūnams apsispręsti likti su laisvės siekiančia tauta, akivaizdžiai matyti jau iš šių dienų įvykių Sakartvele. 
Pasaulyje neramu. Imperinių kliedesių apsėstas agresorius vėl žvangina ginklais. Tačiau didžiulės pastangos išoriniams pavojams atgrasyti negali užgožti šalies vidaus, o ypač visuomenės saugumo problemų.
Kaip policijos bendruomenės veteranas priminsiu rūpimą aktualiją. Deja, taip jau yra – visuomenei patiriant doro asmens ugdymo nesėkmes, atsigręžiame į policiją tikėdamiesi, kad ji gins, saugos, padės. Tačiau efektyviai dirbti gali tik tinkamai parengtas, išsilavinęs, oriai apmokamas policijos pareigūnas. Argi normalu, kad aukštą visuomenės pasitikėjimą pelniusi policija dirba nuolatinio nepritekliaus sąlygomis? Profesijos pavojingumą nusako statistika. Tik įsiklausykite: per Nepriklausomybės laikotarpį vykdydami pareigas žuvo net 36 policijos pareigūnai! Kokia dar institucija patyrė tokius praradimus taikos metu? Tikimės, kad Seimas ir Vyriausybė imsis spręsti policijos pareigūnų atlyginimų, socialinių garantijų, policijos aukštosios mokymo įstaigos steigimo klausimus. 
Išaušo dar viena pergalės dienos šventė! Būkime sąžiningi sau. Anuomet demokratinio pasaulio šalių šeimoje dar vienas naujagimis – nepriklausoma Lietuva, deja, nebuvo laukiamas vaikas. Mums pralaimėjus, kaip įprasta, būtų pareikštas dar vienas „didelis susirūpinimas“. Kaip tai pažįstama, ar ne? Nepalūžome. Smarkiai ir sumaniai pasinaudojome mikroskopine galimybe ištrūkti iš sutrikusio meškino nagų. Istoriją rašo ne verksniai, ją rašo nugalėtojai. 
Praeitų metų kovą paskelbtoje Pasaulio laimės ataskaitoje Lietuvos jaunimas pripažintas pačiu laimingiausiu pasaulyje! Dar niekada mūsų Tėvynė nebuvo tokia saugi ir sėkminga! Tad švęskime pergalę, didžiuokimės savo šalimi ir jos piliečiais! Ačiū. (Plojimai) 
T. JAČIAUSKAS. Žodį tarti kviečiame Lukreciją Kuzmickaitę – Generolo Povilo Plechavičiaus kadetų licėjaus kadetę. 

Generolo Povilo Plechavičiaus kadetų licėjaus kadetės Lukrecijos Kuzmickaitės kalba

L. KUZMICKAITĖ. „Augu Tėvynei“ – tai Generolo Povilo Plechavičiaus kadetų licėjaus šūkis, kuris simbolizuoja mūsų asmeninį ir pilietinį augimą, atsakomybę bei pasiryžimą tarnauti savo šaliai. O augti atsakingu, doru piliečiu padeda pamokos, kurias mums suteikia istorija. Sausio 13-oji mums, jauniems, – tai atminties, bendrystės, laisvės ir atsakomybės pamoka. 
Visų pirma, Sausio 13-oji man yra atmintis. Aš gimiau jau nepriklausomoje Lietuvoje, todėl negaliu sakyti, kad žinau, ką reiškia gyventi pavergtoje šalyje, aš pati nepatyriau Sausio 13-osios įvykių. Apie juos žinau iš artimiausių žmonių, kurie tai išgyveno: mamos, senelių, mokytojų ir, žinoma, istorijos vadovėlių. Giliau apie šių įvykių prasmę susimąsčiau degant Sausio įvykių atminimo laužams, kartu su kitais kadetais stovėdama garbės sargyboje Vytauto Didžiojo karo muziejaus sodelyje prie Nežinomo kareivio kapo ir „Laisvės“ paminklo. Žiūrėdama į ugnį, aš galvojau apie parlamento aikštėje per naktis sėdinčius prie laužų žmones, apie jų drąsą, apie tai, kas tuo metu sukosi jų galvose bei širdyse, apie nenumaldomą laisvės troškimą ir šio troškimo užgožtą nerimą. Supratau, kad šie įvykiai nėra tik dar viena data istorijos vadovėlyje, o žuvusiųjų sąrašas nėra tik sąrašas… Sausio 13-osios įvykiai yra gerokai daugiau nei tai. Sausio 13-oji mums visiems primena, kokie vieningi mes galime būti, kad turime didžiuotis, kad esame lietuviai, kurie gali augti savo Tėvynėje, nes mūsų broliai ir seserys paaukojo gyvybę, kad mes turėtume laisvę į tokį gyvenimą, apie kurį mūsų tėvai ar seneliai galėjo tik svajoti. 
Sausio 13-oji man, kaip jaunam žmogui, – tai bendrystės ir broliškumo pavyzdys. Pavyzdys, kad galime suburti darnią visuomenę ir visi kartu, susikibę rankomis, žengti bendro tikslo link. Mes, Lietuvos jaunimas, turime suprasti, kad ši diena yra priminimas, kad drąsūs mūsų artimieji paaukojo savo ateitį dėl rytojaus, ir tai mums turi būti įkvėpimas, kad visi kartu mes esame neįveikiama jėga. Ir nors pasaulio žemėlapyje esame maža tauta, tačiau kartu mes esame tokie dideli, kad susivieniję galime pakeisti viską. Sausio 13-osios įvykiai mane, kaip jauną žmogų, įkvepia augti, mokytis, tobulėti, rūpintis silpnesniaisiais ir daryti viską dėl geresnės žmonių ateities. Manau, nė vienas neturime teisės pamiršti to, kas įvyko tą lemtingą 1991 m. sausio 13 d., nes, nežinodami praeities, mes negalime kurti ateities. Tik turėdami laisvę, mes galime padėti ir kitiems, kurie tos laisvės siekia. 
Džiaugiuosi, kad Lietuva taip nuoširdžiai padeda Ukrainai. Mūsų licėjus bendrauja su Lvivo kadetų licėjumi. Tris kartus nuo karo pradžios buvau nuvykusi į Ukrainą ir bendrauju su savo bendraamžiais, todėl puikiai žinau, kaip jiems sunku ir kaip atkakliai jie gina savo laisvę. Mes laisvę turime, bet mums reikia mokytis ją išsaugoti, nes ją saugo paprasti žmonės, kurie per vieną naktį tampa didvyriais. 
Bet svarbiausia Sausio 13-osios pamoka – atsakomybė. Sausio 13-oji man primena, kad laisvė, kuria šiandien mes, Lietuvos piliečiai, džiaugiamės, buvo laimėta ne be kovos. Tai nebuvo lengvas kelias ir už ją buvo sumokėta didelė kaina. Tą naktį žuvo 14 žmonių, tarp jų žuvo du mano bendraamžiai – 17-mečiai Darius Gerbutavičius ir Ignas Šimulionis. Šių dviejų jaunuolių ir kitų žuvusiųjų bei kovojusiųjų dėka mes turime pasirinkimo laisvę – laisvę rinktis, kuo tikėti, kuo būti, kur studijuoti, kur keliauti, kaip gyventi… Laisvė, kurią mes šiandien turime, yra ne tik mūsų praeities kartų laimėjimas, bet ir mūsų visų atsakomybė rūpintis ja ir perduoti ateinančioms kartoms. 
Aš, kaip jaunas žmogus, kasdien susiduriu su daugybe galimybių ir pasirinkimų, bet taip pat jaučiu didelę atsakomybę už Lietuvos ateitį. Laisvė nėra tik teisė gyventi be apribojimų, tai taip pat atsakomybė už savo šalį, už jos vertybes ir už jos gerovę.
Valstybė yra jos piliečiai, todėl mes, jaunimas, turime būti atsakingi už ateitį nepriklausomoje Lietuvoje, kuri mums iškovota krauju, patriotiškumu, drąsa ir bendryste. Mes, jaunimas, turime išmokti istorijos pamokas, atminti, džiaugtis laisve ir atsakingai kurti ateitį. Tad ,,Augu Tėvynei“! Tėvynės labui! (Plojimai) 
T. JAČIAUSKAS. Dėkojame Lukrecijai ir kviečiame Juozą Oleką – mediką, pirmąjį sveikatos apsaugos ministrą atkūrus Lietuvos Nepriklausomybę.

Mediko, pirmojo sveikatos apsaugos ministro atkūrus Lietuvos Nepriklausomybę, Lietuvos Respublikos Seimo Pirmininko pirmojo pavaduotojo Juozo Oleko kalba

J. OLEKAS. Jūsų Ekscelencija Lietuvos Respublikos Prezidente, gerbiami posėdžio dalyviai, brangūs Lietuvos žmonės, šią dieną minime kaip Laisvės gynėjų dieną, jiems skirdami nuoširdžiausius padėkos, pasididžiavimo ir tikėjimo laisve žodžius. Į ją atėjome per pokario partizanų kovas, tremtinių ir politinių kalinių kančias, disidentų ryžtą ir signatarų tvirtą apsisprendimą. Ačiū jiems už šiuos tvirtus mūsų valstybės pamatus. Tuomet buvau 35-erių, prieš ne visus metus paskirtas pirmuoju atkurtos valstybės sveikatos apsaugos ministru. Tomis neramiomis sausio dienomis buvome sustiprinę budėjimus ligoninėse, o čia, Seime, apatiniame aukšte, savanoriai medikai kūrė mažą lazaretą. Todėl, atliepdamas, Seimo Pirmininke, jūsų iniciatyvą, noriu paliudyti apie dar vieną profesiją, kuri aukojosi gindama Lietuvą. 
Prasidėjus šaudymams nusprendžiau pirmiausia vykti ne į Vyriausybę, su kuria susisiekdavau telefonu, o į Šv. Jokūbo ligoninę, kur vežė pirmuosius sužeistuosius. Vaizdas ligoninės kieme sukrečiantis: ant balto sniego pilna raudonų kraujo dėmių ir į Priėmimo skyrių siunčiamų sužeistųjų, naujai atvykstančiųjų vis daugėja. Pamačiau ir pirmuosius žuvusiųjų kūnus. Ligoninėje daugėja ne tik sužeistųjų, bet ir medikų – gydytojai, seselės, slaugytojos atvažiuoja padėti tą naktį budintiems kolegoms. Kartu aptariame, kokios pagalbos dar reikia, ir išskubu į Raudonojo kryžiaus ligoninę. Ten vaizdas panašus – daugybė sužeistųjų, nesibaigiantis greitųjų srautas ir susikaupę medikai. Tuo metu dar nežinojome, kuo viskas baigsis mums, gynėjams, mūsų valstybei, bet kaip gydytojai supratome, kad vykdoma žiauri agresija prieš Lietuvos žmones, tad pradėjome fiksuoti šio nusikaltimo įrodymus, filmuoti tai, kas vyko ligoninėje (neseniai čia jūs matėte keletą faktų), kad turėtume faktinių įkalčių. Dar nuvažiuoju į Santariškių ir Antakalnio ligonines – jos taip pat priima sužeistuosius. Į ligonines atgabename papildomą kiekį medikamentų ir tvarsliavos, kad medikai turėtų visko, ko reikia gelbėjant sužeistuosius. Ligoninėse vyksta skubios operacijos, gydytojai važiuoja padėti kolegoms į kitas ligonines, kur tuo metu trūksta rankų. Paryčiais dar kartą apvažiuoju visas ligonines ir jau galime suskaičiuoti nukentėjusiuosius: 14 žuvusiųjų, apie 160 sužeistųjų, vėliau dar prisidės keli šimtai nukentėjusiųjų nuo akustinių pažeidimų.
Pasklinda kalbų, kad Televizijos bokšte gali būti sužeistų žmonių, nes, bokštą apsupus tankais, niekas ten nebuvo įleidžiamas. Be to, vis ilgėjo dingusiųjų be žinios sąrašas. Aukščiausiosios Tarybos Pirmininkas Vytautas Landsbergis sausio 14 dieną pagaliau telefonu susitaria su Michailu Gorbačiovu, kad bokštą užėmę sovietų kariai mane, kaip sveikatos apsaugos ministrą, įleistų patikrinti, ar nelikę žmonių. Sovietų kariškiai į Televizijos bokštą įleidžia, bet išjungia liftą ir liepia lipti laiptais. Tai reiškia, kad reikės užlipti į beveik 69 aukštą ir lipti lydint sovietų kariams. Lipdamas iki 6 aukšto, mačiau išdaužytas patalpas ir kraujo dėmes. Apžiūrėjau kiekvieną kertelę – sužeistų ir paslėptų žmonių nebuvo. Pakilęs į patį viršų pamačiau suniokotą „Paukščių tako“ restoraną ir sovietų kareivius, techniniame aukšte saugančius veikiančią įrangą. Žemyn leidausi jau su palengvėjimu, kad daugiau žuvusiųjų ir sužeistųjų nebėra.
Į tą patį Televizijos bokšto viršų vėl užlipau tų pačių metų vasarą, rugpjūčio 22 dieną. Tik tą kartą užkopiau kur kas greičiau, nes vedė kitas jausmas ir tikslas – savo rankomis nuplėšiau ten, antenų aikštelėje, 7 mėnesius kabėjusią sovietinių okupantų vėliavą, turėjusią simbolizuoti agresoriaus jėgą. Bet mes nugalėjome. Taip vertėsi dar vienas mūsų naujausių laikų kovos už laisvę puslapis.
Šią istoriją prisiminiau ne todėl, kad norėčiau papasakoti apie save, bet todėl, kad mums visiems priminčiau, kokį svarbų vaidmenį tą lemtingą naktį ir vėliau atliko medikai, gelbėję sužeistų žmonių gyvybes ir sveikatą. Būtent jie – gydytojai, seselės, slaugytojos, greitosios pagalbos darbuotojai – pirmieji pamatė, kokia tragedija, koks jos mastas ištiko mūsų šalį ir jos žmones. Jie gelbėjo tuos, kurie praliejo kraują ir paaukojo savo sveikatą gindami ką tik atgimusią mūsų valstybę. 
Tą lemtingą istorinę naktį ligoninėse sutikau daugybę medikų, kurie palikę namus, šeimas, vaikus skubėjo gelbėti sužeistųjų. Dirbo visi, nepriklausomai nuo specializacijos: chirurgai, kardiologai, ginekologai, pulmonologai. Tą naktį jie visi tapo karo gydytojais. Priimamuosiuose mačiau daug susikaupusių žmonių baltais chalatais, jie dirbo tiksliai, profesionaliai ir mažai kalbėdami. Jie visi suprato, kad tą naktį atėjo jų eilė ginti tėvynę ir laisvę. 
Iki pat paryčių sužeistiesiems buvo teikiama intensyvi pagalba ir tik ryte išvydau vieną kitą gydytoją, kuris jau prisėdo. Žinoma, operacinėse darbas tęsėsi. O sužeistuosius ligoninių palatose ir toliau slaugė mūsų seselės.
Galėčiau vardyti ir vardyti vardus ir pavardes tų, kurie tąnakt skubėjo į darbą ne iš pareigos, o iš pašaukimo, ne dėl savęs, o dėl Lietuvos. Šiandien lenkiu savo galvą prieš visus medikus, kurie gelbėjo mūsų žmones ir vėliau rūpinosi jų sveikata. Kai manęs klausia, kokį vaidmenį tą Sausio 13-osios naktį atliko medikai, turiu aiškų ir tvirtą atsakymą: tik jų pastangomis neturėjome daugiau žuvusių žmonių. Jų profesionalumas ir pasišventimas padėjo išsaugoti sužeistųjų gyvybes. 
Savo indėlį medikai įnešė ir į Lietuvos istorijos metraščius – jie užfiksavo, kokius žiaurumus patyrė Sausio 13-osios naktį nukentėję ir žuvę žmonės. Tai labai svarbūs paliudijimai ir įrodymai, kalbant apie okupantų padarytą žalą Lietuvai. 
Tą naktį parodytas medikų solidarumas ir ryžtas eiti gelbėti žmones, nors švilpė kulkos ir šaudė tankai, yra stimulas ir šiandien. Esu tikras, kad šis pavyzdys įkvėpė ir dabartinę medikų kartą, ji lygiai taip pat atsakingai ir pasiaukojamai ėjo gelbėti Lietuvos žmonių per kovido epidemiją. Namuose palikę šeimas ir vaikus, nežinodami, ar patys neužsikrės šiuo mirtį nešančiu virusu, jie kovojo su nelaime, prieš kurią kovoti labai trūko būtinų priemonių. 
Gerbiamieji, gyvename sudėtingu geopolitiniu laikotarpiu, kuomet kiekvienas privalome paklausti savęs: o koks mano vaidmuo, kaip aš elgčiausi? Žinau, jog daug kolegų gydytojų, slaugytojų, kitų medicinos darbuotojų yra tapę Lietuvos šaulių sąjungos nariais ar užsirašę į kuriamas karines komendantūras ir tvirtai pasiryžę agresijos atveju suteikti pagalbą ir ginti Lietuvos laisvę. Todėl, mieli kolegos, visiems dėkoju, didžiuojuosi ir tikiu jumis. Jūs – Lietuvos gynėjai. Ačiū. (Plojimai) 
T. JAČIAUSKAS. Gerbiamieji, pradedame iškilmingą Laisvės premijos įteikimo ceremoniją.

Vyksta iškilminga 2024 metų Laisvės premijos įteikimo ceremonija. 
Trimitininkui grojant kompozitoriaus Juozo Naujalio kūrinį „Lietuva brangi“, rodomas nuotraukų koliažas apie 2024 metų Laisvės premijos laureatą Julių Sasnauską. 

Gerbiamieji, Laisvės premijos laureatas bus apdovanotas „Laisvės“ skulptūrėle – miniatiūrine tarpukario monumento, sukurto Juozo Zikaro, kopija. Tegul sparnuotas angelas saugo ne tik šios premijos laureatą, tegul jis saugo pačią laisvę.

Skambant trimitui, Garbės sargybos kuopos kariai į Seimo Kovo 11-osios Akto salę iškilmingai įneša „Laisvės“ statulėlę. 

Kalbės Laisvės premijų komisijos pirmininkė Rima Baškienė.

Lietuvos Respublikos Seimo narės, Laisvės premijų komisijos pirmininkės Rimos Baškienės kalba

R. BAŠKIENĖ. Garbieji laisvės žmonės, laisvę puoselėjantys ir saugantys, iš jos išskirtinumo ir ypatingosios galios auginantys stiprybės sėklas dabarties iššūkiams nugalėti ir atsakingoms, pilietiškoms ateities kartoms. Kasmet minėdami lemtingus sausio įvykius pirmiausia pagalvojame apie drąsius, ryžtingus žmones, apie vienybės jėgą, apie tai, kad laisvė nėra savaime suprantama dovana, kad ji yra ilgų pastangų, aukų rezultatas ir neįkainojama vertybė. Prisimename ir gerbiame tuos, kurie nuolat augino, kūrė, pasiaukojamai dirbo ir dabar stato pasitikėjimo ir noro gyventi čia, Lietuvoje, stiprią ir saugią mūsų valstybę. 
Keičiantis Seimo kadencijoms Laisvės premijų komisija ir tuometinė jos pirmininkė Angelė Jakavonytė perdavė Seimui gerąją žinią – jų siūlymą skirti Laisvės premiją pranciškonų vienuoliui, Vilniaus Bernardinų bažnyčios kunigui, ilgamečiam „Mažosios studijos“ vadovui, sovietmečio disidentui Juliui Sasnauskui. Seimas vienbalsiai priėmė šį nutarimą.
Julius Sasnauskas buvo vienas aktyviausių Lietuvos laisvės lygos narių, vienas svarbiausių rezistento Antano Terlecko bendražygių, už religinius įsitikinimus net pašalintas iš mokyklos. 
Vilniaus senamiesčio kiemų paslaptingume užaugęs drąsus jaunuolis, veikdamas kartu su kitai disidentais, leido tautinės minties pogrindinį leidinį „Lietuvos šauklys“. Vėliau leidinį „Vytis“, kartu parengė pasaulyje didelio atgarsio sulaukusį laisvės dokumentą „45 pabaltijiečių memorandumas“ ir taip pats tapo Laisvės Šaukliu.
1979-ieji. KGB tais metais suimtas, nuteistas 1,5 metų kalėjimo ir 5 metams tremties Tomsko srityje. Net gyvendamas griežto režimo sovietinėje sistemoje Julius Sasnauskas sugebėjo būti laisvas savo dvasia, nes mintys apie laisvę siejosi su tikėjimu ir drąsa veikti. Nepaisydamas spaudimo, nepaisydamas represijų, tačiau suvokdamas, kad pasipriešinimas sistemai yra ne tik politinis veiksmas, kad tai moralinė pareiga. 
Grįžęs iš tremties Julius Sasnauskas ir toliau dalyvavo antisovietinėje veikloje, buvo vienas iš Lietuvos laisvės lygos mitingo prieš tuometinę santvarką prie Adomo Mickevičiaus paminklo organizatorių. Vėliau Julius Sasnauskas mokėsi Kunigų seminarijoje, davė vienuolio įžadus, buvo įšventintas į kunigus. 
Vienas pastebėjimas apie aistrą knygoms, kuri tapo Juliaus Sasnausko gyvenimo šviesa. Nuo vaikiškų pasakų, Antano Maceinos raštų ir didžiojo pajautimo, kad spausdinto žodžio vertė yra ypatingas ginklas, yra mintis maitinanti galia, yra penas sielai, yra įkvėpimas ir pagalbininkė gyventi ir kurti. 
Šiandien dėkojame Juliui Sasnauskui už postilių rinkinius, už knygas, kuriose brandūs tikėjimo, atjautos, bendruomeniškumo, kovos už Lietuvos laisvę apmąstymai. Dėkojame už dvasingus pokalbius su mūsų Lietuvos jaunimu ir su kiekvienu sutiktu žmogumi. 
Bernardinų bažnyčioje girdėjau sakant: „Jis – mūsų ne tik dvasios tėvas, puikus pamokslininkas, jis tiesiog bičiulis daugeliui parapijiečių.“ Ir, manau, tai yra vienas svarbiausių įvertinimų. 
Ir dar. Vilniaus Senamiesčio aplinka, manau, palieka ypatingą istorinį ryšį, perduodamą iš kartos į kartą. Tokį ryšį norėčiau įžvelgti su Vilniaus universiteto pirmuoju rektoriumi, kunigu, rašytoju, vienu žymiausių XVII amžiaus pradžios pamokslininkų Petru Skarga, po kurio vardu pavadintą Vilniaus universiteto kiemą bėgiojo ir Julius Sasnauskas. Kunigas Petras Skarga dar tada, beveik prieš 500 metų, rašė: „Pamokslų tikslas – sužadinti patriotinius jausmus, priminti vertybes, kurių laikantis galima išgelbėti valstybę.“ Panaudodamas iš Antikos laikų kilusią valstybės kaip laivo alegoriją, Petras Skarga rašė: „Kai laivas skęsta, o vėtra jį verčia, kvailas žmogus saugo savo ryšulius, o laivo gelbėti neina ir mano, kad taip saugo save. O kai žmogus savo dėžes ir turtus, kuriuos turi laive, paniekins ir kartu su visais puls gelbėti laivo, visa kita pamiršęs, tik tada atgaus, ką turėjo, ir pats savo gyvybę išsaugos.“ (Citatos pabaiga.)
Mūsų tauta tikrai įrodė, kad moka saugoti valstybę, savo laisvę ir tai pavirtinantys gerbiamojo Juliaus Sasnausko žodžiai: „Laisvė nėra tik teisė elgtis kaip nori – tai pirmiausia atsakomybė už kitus žmones ir už savo veiksmus. Ir dar vieni ypatingi ir svarbūs žodžiai: „Man svarbu daryti tai, kas reikalinga daugeliui“, – sako Julius Sasnauskas. Dėkojame! (Plojimai) 
T. JAČIAUSKAS. Laisvės premiją įteikia Lietuvos Respublikos Seimo Pirmininkas Saulius Skvernelis. Šių metų Laisvės premijos laureatas, Lietuvos neginkluoto antisovietinio pasipriešinimo dalyvis, pogrindinės spaudos leidėjas ir publicistas – Julius Sasnauskas.

Skambant trimitui, Lietuvos Respublikos Seimo Pirmininkas Saulius Skvernelis įteikia 2024 metų Laisvės premijos apdovanojimą laureatui Juliui Sasnauskui. (Plojimai) 

Lietuvos neginkluoto antisovietinio pasipriešinimo dalyvio, pogrindinės spaudos leidėjo ir publicisto, 2024 metų Laisvės premijos laureato Juliaus Sasnausko kalba

J. SASNAUSKAS. Sveikinu visus. Taip gražiai, jautriai čia viskas suorganizuota, ta iškilmė. Tikrai diena, per kurią žinome, už ką dėkoti, ir turime už ką dėkoti ir ką švęsti. 
Aš neišvardinsiu taip gražiai visų čia esančių žmonių pagal rangus ir tas grupes. Pasinaudosiu šventojo Pranciškaus Asyžiečio patarimu arba mokymu. Jis yra liepęs kreiptis: „Broliai ir seserys.“
Tai broliai ir seserys! Sveikinu visus su Laisvės diena ir dėkoju už tą prasmingą ir tokį iškilų apdovanojimą – Laisvės premiją. Abudu žodžiai skamba labai gražiai. Bet pagalvojau, kad mes visi, ypač šioje salėje, esame Laisvės premijos laureatai, ypač čia, Kovo 11-osios. Visa Tauta. Kaip Algimantas Mackus apie Vasario 16-osios Aktą yra pasakęs, kad jį pasirašė visa Lietuva. Ir toliau, žinoma, pasirašo visa Lietuva. Taip ir mes dėkokime šiandien už Laisvės premiją. Pati laisvė yra didžioji premija.
Kad ir kokie mes būtume skirtingi ir kartais nerandantys bendros kalbos, laisvė vis tiek bus daugiau, galingiau, svarbiau. 
Kai kurie įvykiai ir žmonės labai greitai pavirsta legendomis. Legenda jau yra pokario partizanų kovos, vėliau – pogrindžio spauda, disidentų ar, kaip sako kiti, rezistentų judėjimas. Legendinės ir tos dvi datos, mus čia surinkusios, Kovo 11-oji ir Sausio 13-oji. Legendos reikalingos, nes jos, be kita ko, praneša, kad neįmanomi dalykai gali būti įmanomi.
Nesileisiu į prisiminimus, juo labiau, kad apie viską jau ne kartą yra pasakota. Kai apsilankydavau buvusiame KGB kalėjime prie Lukiškių aikštės, man pačiam atrodė neįtikėtina, neįmanoma visa tai, kas nutiko, kas buvo pasirinkta mūsų prieš keturis ar penkis dešimtmečius. Pranokus savo žmogiškąjį mažumą ir trapumą. Daugiau, nei leido aplinkybės.
Aišku, buvo gausu gerų pavyzdžių ir pamokų. Užaugau namuose, kuriuose gyvavo pasakojimas apie nepriklausomą Lietuvą, okupantų represijas, tautos pasipriešinimą. Prisimenu, kaip devynerių metų klausiausi mamos žodžių apie Prahos pavasarį ir rusų tankus. Ir iki šiol stebiuosi, kad tie žodžiai galėjo taip smarkiai paveikti.
Laisvės pamokos ir pavyzdžiai buvo šalia. Gimtasis Vilniaus miestas su trijų sukilimų pėdsakais, su bažnyčių bokštais, šaunančiais į dangų, su Vasario 16-osios signatarų namu. Greičiausiai dėl jo visa tuometė M. Gorkio gatvė buvo lyg kokia paslaptinga laisvės arterija mieste. Net hipių susibūrimai greta uždarytos katedros anuomet skelbė alternatyvą režimui. Nežinau, ar priespaudos režimai suvokia, kad laisvės dvasiai patinka atsirasti nelaisvėje visokiausiais būdais ir keliais. Kažin kas nematomas nuolat išdidina ir padaugina mūsų gerus darbus ir sprendimus. Padaugina ir drąsą. Mano mokytojas ir draugas Antanas Terleckas sakydavo: „Pavargau. Ir vėl pavargau. Žinai, aš bijau.“ O paskui čia pat kūrė drąsiausius, įžūliausius planus, ką dar nuveikus Lietuvos laisvės labui ir kaip dar sykį įgėlus okupantams. 
Paauglystėje su keliais mokyklos draugais užsikrėtęs tais beprotiškais planais girdėdavau patarimus, kad prieš vėją nepapūsi ar galva sienos nepramuši. Bet kai kas štai ėmė ir papūtė prieš vėją. Pasirodo, kad įmanoma. Ir sienos tos neatlaikė. Palaimintas yra kelias į laisvę ir laisvės aistra. Už tai reikia dėkoti ir kartais brangiai mokėti. Tačiau niekas tame kelyje nebuvo veltui: nei pogrindžio spauda, nei trispalvė vėliava, iškelta ant kamino, nei nelegali maldos eisena į Šiluvą. Ir taip toliau, ir taip toliau. Net kalėjimai ir tremtys, rodos, buvo ne veltui. 
Kodėl visa tai? Kodėl mums svarbu? Dažnai prisimenu, kaip Vaižgantas, dar gyvendamas Stokholme, 1917 metų gale gauna kiek paankstintą žinią apie nepriklausomybės paskelbimą. Pasveikinęs ir pašlovinęs Lietuvos laisvę, jis stabteli ir pats savęs klausia, kam gi ta laisvė jam reikalinga. Atsakymas yra gražus ir vertas dėmesio: „O ar aš žinau? Tik jaučiu, kad negaliu be jos būti.“ Nė mes negalime be jos. Žiūriu dabar į laisvės kartą, į tuos, kurie gimė ir užaugo jau laisvoje tėvynėje. Ten, tarp jų, kažkur slypi viso buvusio pasipriešinimo prasmė ir grožis. Ten yra apdovanojimas, dar viena premija mums visiems, džiaugsmo vieta. Ir, jei reikia, atsakymas į klausimą, ar už tokią Lietuvą buvo kovojama kone penkis dešimtmečius. Tik dėl to, kad esame pašaukti laisvei, kaip sako Šventasis Raštas, šiandien galime atjausti ir net ginti Ukrainą, o taip pat pasimokyti iš jos, kokia brangi ir nepamainoma yra laisvės dovana.
Iki šiol beveik visi šios premijos laureatai buvo subrendę žmonės, pasižymėję praeityje, dažniausiai priešinęsi okupaciniam režimui, gynę žmogaus teises. Dar sykį dėkoju Lietuvos Respublikos Seimui už aukštą įvertinimą ir labai linkiu (gal net nujaučiu), kad kitas Laisvės premijos laureatas būtų iš kartos, gimusios laisvėje. Nes ir laisvoje šalyje niekur nedingo ir nedings įvairios kitos vergijos formos, o kartu su jomis ir amžinas pašaukimas būti laisvu žmogumi ir tarnauti visų kitų laisvei. Ačiū. (Plojimai) 
T. JAČIAUSKAS. Laisvės premijos laureatas Julius Sasnauskas. Ačiū jums ir visiems, kurie kovojo ir gyveno vardan mūsų laisvės. 
„Dainuojanti revoliucija“, „Drąsūs dainų šalies žmonės“ – tokios antraštės anuomet pasaulio spaudoje skelbė apie lietuvių tautos laisvės siekį. Todėl ir šią ceremoniją užbaigsime daina, Mikalojaus Konstantino Čiurlionio „Dainų dainele“. Simboliška, kad šiemet švenčiant šio kūrėjo jubiliejinius metus tribūnoje Nacionalinės Mikalojaus Konstantino Čiurlionio menų mokyklos jaunieji choristai, tęsiantys mūsų dainuojančios ir visada kovojančios už laisvę tautos tradiciją. Įsiklausykime ir dainuokime. 

Nacionalinės Mikalojaus Konstantino Čiurlionio menų mokyklos choras, diriguojamas Romualdo Gražinio, atlieka Mikalojaus Konstantino Čiurlionio kūrinį „Dainų dainelė“. (Plojimai) 

Dėkojame Nacionalinės Mikalojaus Konstantino Čiurlionio menų mokyklos chorui ir dirigentui Romualdui Gražiniui.
Lietuva šiandien mini Laisvės gynėjų dieną. Džiaukimės iškovoję laisvę. Dalyvaukime šios dienos renginiuose, atiduokime pagarbą žuvusiesiems ir parodykime meilę gyviesiems. Netrukus, 12 valandą, kviečiame stebėti vėliavų pakėlimo ceremoniją iš Nepriklausomybės aikštės. Švęskime savo laisvę! (Plojimai)

      LIETUVOS RESPUBLIKOS SEIMAS     SAUSIO 13 - OSIOS  –   LAISVĖS GYNĖJŲ DIENO S MINĖJIMO   IR   LAISVĖS PREMIJ OS   ĮTEIKIMO CEREMONIJOS   STENOGRAMA     202 5   m. sausio 13   d.     T.   JAČIAUSKAS.   Jo Eks ce len ci ja Lie tu vos Res pub li kos Pre zi den tas Gi ta nas Nau sė da.    Ger bia mie ji, Lie tu vos Res pub li kos him nas.      Nuskambėjus   tri mi to gar sui, gie da ma „Tau tiš ka gies mė“ su Na cio na li nės Mi ka lo jaus  Kon stan ti no Čiur lio nio me nų mo kyk los cho ru, di ri guo ja mu   Ro mu al d o   Gra ži ni o .     Ger bia mie ji, pra de da me iš kil min gą mi nė ji mą, skir tą Lie tu vos lais vės gy nė jų die nai, ir  Lais vės pre mi jos įtei ki mo ce re mo ni ją.    Šian dien, kaip ir kas met, čia, Ko vo  11 - osios Ak to sa lė je, dar ir dar kar tą pa liu dy ti Lais vę,  pa gerb ti Sau sio 13 - osios did vy rius su si rin ko žu vu sių jų ar ti mie ji, ko vo to jai už Lie tu vos lais vę,  ne pri klau so my bės gy nė jai,  Lie tu vos Res pub li kos va do vai, Sei m o na riai, Lie tu vos Ne pri klau - so my bės Ak to sig na ta rai, Eks ce len ci jos di plo ma tai, ki ti gar būs sve čiai.    Kai Eu ro po je vyks ta ka ras, kai dėl sa vo ša lies ir vi so pa sau lio lais vės žūs ta tūks tan čiai  uk rai nie čių, mes kaip nie ka da aiš kiai su pran ta me, ko kia lais vė tra pi ir ko kia bran gi. Sau go ki - me ją.    Kal bės Lie tu vos Res pub li kos Sei mo Pir mi nin kas Sau lius Skver ne lis. ( Plo ji mai )      Lie tu vos Res pub li kos Sei mo Pir mi nin ko Sau liaus Skver ne lio kal ba     S.   SKVERNELIS.   Jū sų Eks ce len ci ja Res pub li kos Pre zi den te Gi ta nai Nau sė da, Jū sų Eks - ce len ci ja At ku ria mo jo Sei mo - Aukš čiau sio sios Ta ry bos Pir mi nin ke Vy tau tai Land sber gi, Pre - zi den te Da lia Gry baus kai te, Mi nist re  Pir mi nin ke Gin tai Pa luc kai, Eks ce len ci jos am ba sa do riai,  ko le gos Sei mo na riai, Ne pri klau so my bės Ak to sig na ta rai, lais vės gy nė jai, žu vu sių jų ar ti mie ji,  vi si su si rin ku sie ji.    Esa me sim bo li nė je vie to je  –   Sei me,   Ko vo 11 - osios sa lė je, ku rio je vy ko Lie tu vos is to ri ją  kei čian tys įvy kiai, liu di jan tys, ko kia tra pi yra mū sų lais vė ir ko kia ga lin ga jė ga yra mū sų vie - ny bė. Šian dien, pa gerb da mi Sau sio 13 - osios au kų at mi ni mą, net ir po 34   me tų vis dar jaut riai  ver ti na me 1991 - ųjų sau sio įvy kius, pri si me na me ben dru mo jaus mą, su vo kia me tik rą ją iš ko vo - tos lais vės kai ną. Tai, kas jau spė jo nu gul ti į is to ri jos va do vė lius ir jau na jai kar tai yra ži no ma  tik iš i s to ri jos liu di nin kų pa sa ko ji mų, o lais vė ir ne pri klau so my bė at ro do, kaip sa vai me pri - klau san ti  duo ty bė, šian dien vėl ap gau bia ma ne pa pras to tra pu mo skrais te, ma tant mū sų pa šo - nė je, Uk rai no je, vyks tan tį bru ta lų ka rą. Be si tę sian tis ka ras yra ties mu kas pri mi ni mas mums  vi siems, kad grės mė nie kur ne din go, o lais vė rei ka lau ja nuo la ti nių pa stan gų.    Mū sų lais vės ke lias ne bu vo nei trum pas, nei tie sus, ta čiau mes jį pra dė jo me vie nin gai,   nes aiš kiai su vo kė me, kad ne įma no ma eg zis tuo ti su oku pan tu. 1991   m. sau sio 13   d. tūks tan ti - nės be gin klės mi nios, iš ti sas pa ras sto vė ju sios pe tys pe tin, dė ka ga vo me pa čią bran giau sią do - va ną  –   esa me lais va tau ta, ga li m e drą siai kur ti at ei ties pla nus, tu rė ti sa vo nuo mo nę ir gy ven ti  pa gal sa vo tai syk les. Tą kart pa siun tė me vi sam pa sau liui la bai aiš kią ir drą sią ži nu tę: mes no ri -

